সাপ ধরা তাঁর বাঁ হাতের খেলা। সাপের শুশ্রূষা করাতেও ঠিক তেমনই। গৃহস্থ বাড়ি হোক বা সরকারি দফতর, নির্বিষ হেলে সাপ থেকে বিষধর গোখরো, চন্দ্রবোড়া দেখা গেলেই ডাক পড়ে তাঁর। না, বনদফতের তিনি কর্মী নন। পেশায় মোটর বাইক মেক্যানিক। নাম মোবারক আনসারি। তবে সবাই চেনে ‘মোবারক স্নেক সেভার’ নামে।
আসানসোল, পুরুলিয়া, ধানবাদ এলাকার বাসিন্দাদের ঘরে ঘরে যত্ন করে রাখা থাকে মোবারকের ফোন নম্বর। রাতবিরেতে গেরস্থ বাড়িতে ডাক পড়লে সঙ্গে সঙ্গেই রওনা দেন মোবারক। নিমেষের মধ্যে ধরে ফেলেন যে কোনও বিষধর সাপ। পরম যত্নে ও কৌশলে সাপটিকে ঝাঁপিতে পুরে নিয়ে যান বাড়িতে। কাচের বাক্সে রেখে শুরু হয় শুশ্রূষা। সুস্থ হওয়ার পরে সেই সাপেদের ছেড়ে দেন মাইথন কিংবা পাঞ্চেতের জঙ্গলে।

পাঞ্চেত বাজার এলাকায় থাকেন বয়স পঁয়তাল্লিশের মোবারক। বেদে নন। স্বীকৃত কোনও প্রতিষ্ঠান থেকে প্রশিক্ষণও নেই। স্রেফ কৌশল আর সাহসের উপর ভরসা করেই সাপ ধরতে পারেন তিনি অনায়াসে।
মোটর বাইক সারাইয়ের দোকান রয়েছে তাঁর। সেখান থেকে আয় করেই সংসার চালান মোবারক। তিনি সাপে ভীত মানুষের পরিত্রাতা আবার সাপেদেরও রক্ষাকর্তা। গত কুড়ি বছর ধরে এই কাজ করে চলেছেন।
সবার কাছে তাঁর আবেদন, লোকালয়ে-বাড়িতে সাপ দেখা গেলে না মেরে যেন তাঁকে খবর দেওয়া হয়। তিনি নিজে গিয়ে উদ্ধার করবেন। কোন পারিশ্রমিকও নেবেন না। মোবারকের কাছে রয়েছে গোখরো, কেউটে, চন্দ্রবোড়ার মতো নানা প্রজাতির সাপ। তবে শীতকালের থেকে গরম কালে লোকালয়ে সাপ বেড়িয়ে পড়ে বেশি। বাইরের পর্যটকরা আজকাল পাঞ্চেত ড্যাম্প বা পাহাড় দেখার পাশাপাশি মোবারকের স্নেক রেসকিউ সেন্টারও ঘুরে যান। সেই সমস্ত পর্যটকদের কাছে সাপগুলি নিয়ে নানা কসরত করেও দেখান মোবারক। উদ্দেশ্য একটাই, সাপ নিয়ে ভুল ধারণা দূর করা।
আরও পড়ুন
গর্তে ঢুকে ওম পোহাচ্ছে গোখরো, পোয়াবারো পুরোহিতের। কীভাবে? 
বিকিনি-সুন্দরীর হাতে কুপোকাত বিষধর! পিলে চমকানো ভিডিও? ভুল...
দেখুন ভিডিও